SKRIFTLIG FORESPØRGSEL E-0004/01

af Alexander de Roo (Verts/ALE) til Kommissionen

(17. januar 2001)

Om: Forøgelse af Yesa-reservoirets kapacitet

Den spanske regering forsøger som et led i sin nye plan for forvaltning af vandressourcer at øge Yesa- reservoirets kapacitet. Reservoiret er beliggende i provinsen Huesca ved floden Aragón og vil, hvis det udvides, oversvømme yderligere 4 804 ha og koste 37 000 mio. pesetas (222,37 mio. euro).

En lang række interessenter har protesteret kraftigt mod planen om at øge Yesa-reservoirets kapacitet. Der er udsendt en udbudsbekendtgørelse om projektet, som imidlertid er genstand for en administrativ rekurs på grund af alvorlige uregelmæssigheder i forbindelse med gennemførelsen af undersøgelsen af indvirkningen på miljøet.

Kan Kommissionen bekræfte, at projektet vil oversvømme en stor del af Foz de Sigües, som regionalregeringen i Aragón har beskyttet med dekret 85/1990, fordi det omfatter 69 ha med bevoksning på flodbredden af særlig økologisk interesse, som bør beskyttes i henhold til direktivet om levesteder? Hvilke foranstaltninger har Kommissionen iværksat for at sikre beskyttelse af miljøet, samt dyr og planter i området? Er den aktuelle liste over naturlige levesteder af fællesskabsbetydning for regionen Aragón fuldt ud tilfredsstillende?

Kan Kommissionen bekræfte, at der har været uregelmæssigheder i forbindelse med undersøgelsen af indvirkningen på miljøet i henhold til EU-lovgivningen? Hvilke skridt har Kommissionen taget for at sikre, at der gennemføres en behørig miljøvurderingsundersøgelse?

Har Kommissionen undersøgt den kendsgerning, at den spanske regering har forsøgt at opnå EU-støtte til projektet ved at opdele det i en række mindre projekter, idet en forøgelse af reservoirets kapacitet ikke er berettiget til EU-støtte? Er denne ansøgningsprocedure til opnåelse af støtte ifølge Kommissionen juridisk holdbar?

Svar afgivet på Kommissionens vegne af Margot Wallström

(15. marts 2001)

Det må her først og fremmest præciseres, at det område, hvor det projekt, det ærede medlem har omtalt, efter planerne skal gennemføres, ikke af de spanske myndigheder er blevet udlagt som særligt beskyttet område for fugle i medfør af artikel 4 i Rådets direktiv 79/409/EØF af 2. april 1979 om beskyttelse af vilde fugle(1). Det drejer sig heller ikke her om et område, der af videnskabelige kredse er blevet identificeret som en et område af særlig betydning for fugle ifølge den oversigt, der udarbejdedes i 1998 til brug for Kommissionen af en række nationale eksperter samt Birdlife.

Desuden er området heller ikke af de spanske myndigheder opført på den nationale fortegnelse over lokaliteter af fællesskabsbetydning, som kan forventes at ville indgå fremover i selve Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2). Det må hertil bemærkes, at det fremgår af erklæringen om den miljømæssige indvirkning som følge af dette projekt, at det yderligere oversvømmede område, der bliver følgen af udvidelsen af Yesa-reservoiret, ikke kommer til at berøre de Natura 2000-områder, der er medtaget på den ovennævnte nationale liste.

Kommissionen kender intet til de af det ærede medlem fremførte oplysninger om den økologiske betydning af lokaliteten de la Foz de Sigües, et område, som skulle være omfattet af en national fredningsordning.

Den hidtil foreslåede fortegnelse over lokaliteter med naturtyper af fællesskabsbetydning i regionen Aragon er utilfredsstillende. Aragon har udpeget 6 % af sit areal som værende Natura 2000. Dette tal anslås af Kommissionen til at være helt utilstrækkeligt i forhold til regionens økologiske rigdomme og den andel, der er udpeget for hele landets vedkommende (18 %).

Dernæst bør det fremhæves, at Kommissionen er ved at undersøge, hvorvidt fællesskabsretten på miljøområdet er blevet overholdt i forbindelse med projektet om udvidelse af Yesa-dæmningen, som led i behandlingen af to klager, som vedrører de samme forhold.

Det må bemærkes, at dette projekt er gjort til genstand for en vurdering af virkningerne for miljøet i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3). Erklæringen vedrørende miljøvirkningerne er godkendt af det spanske miljø-ministerium og offentliggjort i den spanske statstidende den 23. april 1999.

Som led i behandlingen af denne sag har Kommissionen rettet henvendelse til de spanske myndigheder og anmodet disse om at fremkomme med deres bemærkninger til det nævnte projekt. Der er ikke modtaget noget svar herpå inden for den fastsatte frist, men Kommissionen har sendt en rykker til de spanske myndigheder.

Kommissionen kan ikke udtale sig om de af det ærede medlem påståede uregelmæssigheder, som i øvrigt er genstand for retlige procedurer ved de spanske domstole.

Kommissionen fremsatte i januar 2001 forslag til en beslutning om en samfinansiering, via samhørighedsfonden, af et projekt vedrørende vandforsyning til byen Zaragoza og til de 22 kommuner, der er beliggende langs Ebros løb, for et samlet beløb på i alt 70 901 365. Anlægsarbejderne består i rørledninger fra La Loteta-dæmningen til Zaragoza og de andre lokaliteter, men omfatter ikke overføring af vand fra Pyrenæerne som oprindeligt planlagt i det første projektudkast.

Dette projekt har aldrig omfattet finansiering af en udvidelse af Yesa-reservoiret, og det har heller ingen direkte forbindelse hermed, bortset fra anlæggelse af en rørledning fra Yesa til La Loteta. Drøftelserne med de spanske myndigheder har netop resulteret i en aftale om et andet projekt, der kan løse problemerne for Zaragoza og de ovennævnte kommuner, uden at det bliver nødvendigt med en sådan ledning, med garanti for vandforsyning af en acceptabel kvalitet.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 175 af 5.7.1985, som ændret ved Rådets direktiv 97/11/EF af 3. marts 1997, EFT L 73 af 14.3.1997.